**ณวัฒน์ อิสรไกรศีล** เป็นพิธีกรรายการโทรทัศน์ นักเดินทางท่องเที่ยวชาวไทย, ผู้ผลิตรายการโทรทัศน์ และประธานเจ้าหน้าที่บริหารบริษัท มิสแกรนด์ อินเตอร์เนชั่นแนล จำกัด (มหาชน) เริ่มต้นเข้าวงการบันเทิงจากการเป็นพิธีกรรายการ เอ็กซิบิชั่น โชว์ ออกอากาศทาง สถานีโทรทัศน์ ไอทีวี ตามด้วยรายการก่อนถึงจันทร์ หลังจากนั้นก็มีอีกหลายรายการที่ทำให้เป็นที่รู้จักในนามพิธีกรรายการโทรทัศน์ของเมืองไทย รายการที่โดดเด่น เช่น รายการคุยแหกโค้ง, รายการเปิดเมืองแปลก, รายการอะเมซิ่งเมืองไทย, รายการ ทูไนท์โชว์, รายการเพชรรามา อีกทั้งการเป็นพิธีกรในงานการประกวดมิสไทยแลนด์เวิลด์ทางสถานีโทรทัศน์ไทยทีวีสีช่อง 3 ตั้งแต่ปี พ.ศ. 2550–2555 และเป็นผู้อำนวยการกองประกวดมิสแกรนด์ไทยแลนด์ รวมถึงการเป็นประธานและผู้ก่อตั้งเวทีการประกวดระดับนานาชาติ มิสแกรนด์อินเตอร์เนชันแนลขึ้นในปี พ.ศ. 2556

ประวัติ
-------

ณวัฒน์ อิสรไกรศีล เป็นชาวอำเภอดำเนินสะดวก จังหวัดราชบุรี จบการศึกษาระดับมัธยมศึกษาตอนต้น จากโรงเรียนสายธรรมจันทร์ จังหวัดราชบุรี จบการศึกษาระดับมัธยมศึกษาตอนปลาย จากโรงเรียนบดินทรเดชา สิงห์ สิงหเสนี และจบการศึกษาระดับปริญญาตรี จากคณะเศรษฐศาสตร์ มหาวิทยาลัยหอการค้าไทย โดยในช่วงศึกษาอยู่ระดับชั้นมัธยมศึกษา ได้ออกตระเวนเล่น เกมโชว์ ตามรายการโทรทัศน์มากมายนับสิบรายการ เช่น รายการพลิกล็อก, รายการมาตามนัด, รายการเกมตั้งตัว, รายการ ลาภติดเลข ฯลฯ จนได้รับรางวัลมากมายถึงขั้นส่งเสียตัวเองจนเรียนจบ และเริ่มต้นมีประสบการณ์การเดินทางต่างประเทศจากการได้รับรางวัล จากนั้นได้เป็นพนักงานฝ่ายการตลาดของบริษัทรถยนต์ควบคู่ไปกับการเรียนในระดับชั้นปริญญาตรี ก่อนเปลี่ยนผันตัวเองไปเป็นมัคคุเทศก์ ตระเวนเดินทางไปยังประเทศต่างๆทั่วโลก และได้เปิดบริษัทนำเที่ยวเป็นของตนเอง ในนาม บริษัท โบอิ้ง ฮอลิเดย์ ทัวร์ แอนด์ ทราเวล จำกัด ก่อนเปลี่ยนแปลงชีวิตตัวเองอีกครั้งเมื่อถูกชักนำเข้าสู่วงการบันเทิง โดยผู้บริหารของสถานีโทรทัศน์ไอทีวีในยุคแรก

และในช่วงเวลาเดียวกันก็ได้เปิด บริษัท ฮอลิเดย์ เทเลวิชั่น จำกัด เพื่อเริ่มต้นผลิตรายการโทรทัศน์หลากหลายประเภท เช่น รายการก่อนถึงจันทร์, รายการดาวค้างฟ้า, รายการเลดี้ดอตคอม, รายการเปิดเมืองแปลก, รายการปากครองตลาด, รายการคุยแหกโค้ง ก่อนตัดสินใจเข้าเซ็นต์สัญญาเข้าทำงานร่วมกับ บริษัท บีอีซี-เทโร เอ็นเตอร์เทนเม้นท์ จำกัด (มหาชน) ในตำแหน่งพิธีกรผู้ประกาศ และ Executive Producer จึงทำให้เริ่มมีผลงานกับทางสถานีโทรทัศน์ไทยทีวีสีช่อง 3 จากการเป็นพิธีกรผู้ประกาศข่าว รายการก๊วนข่าวเช้าวันหยุด, รายการเมืองแปลกในต่างแดน, รายการอะเมซิ่งเมืองไทย, รายการทูไนท์โชว์, รายการเพชรรามา, รายการครัวคุณต๋อย รวมถึงได้รับตำแหน่งผู้อำนวยการกองประกวดมิสไทยแลนด์เวิลด์ และ ทำหน้าที่พิธีกรบนเวทีดังกล่าว มาตั้งแต่ปี พ.ศ. 2550 จนถึงปี พ.ศ. 2555 ในขณะเดียวกันก็ยังมีผลงานรายการโทรทัศน์ผ่านสถานีโทรทัศน์อื่นๆควบคู่ไปด้วย เช่น รายการสนามเป้าชวนคุย (สถานีโทรทัศน์กองทัพบกช่อง 5), รายการแจกแหลก(สถานีโทรทัศน์กองทัพบกช่อง 5), รายการครูพักลักจำ (โมเดิร์นไนน์ทีวี), รายการอาชีพนี้คุณทำได้(โมเดิร์นไนน์ทีวี), รายการโวยาเจอร์ เกมการเดินทางในต่างแดน(โมเดิร์นไนน์ทีวี), รายการมิราเคิล ออฟ ไลฟ์ (โมเดิร์นไนน์ทีวี) และรายการอื่น ๆ อีกหลายรายการ

จนเมื่อปี พ.ศ. 2555 ได้หมดสัญญาการเป็นผู้อำนวยการกองประกวดมิสไทยแลนด์เวิลด์ (2007-2011) จึงได้ติดต่อ ทาง MUO เพื่อซื้อลิขสิทธิ์แต่ทาง MUO ปฏิเสธที่จะขายลิขสิทธิ์ให้ ดังนั้นจึงผันตัวเองมาตั้งเวทีการประกวดสาวงามในปี พ.ศ. 2556 โดยใช้ชื่อว่า "มิสแกรนด์ไทยแลนด์" โดยร่วมกับทาง สถานีโทรทัศน์สีกองทัพบกช่อง 7 แพร่ภาพออกอากาศทาง สถานีโทรทัศน์สีกองทัพบกช่อง 7 และนอกจากนั้นยังเป็นประธานและผู้ก่อตั้งเวทีการประกวดสาวงามระดับนานาชาติ โดยใช้ชื่อว่า "มิสแกรนด์อินเตอร์เนชันแนล" พร้อมทั้งกับก่อตั้งบริษัท "มิสแกรนด์ อินเตอร์เนชั่นแนล" เพื่อทำการดูแลเวทีการประกวดทั้ง 2 เวที และดำเนินธุรกิจทั้งในด้านโฆษณา, เครื่องสำอาง, การบันเทิง, การจัดงาน, ผลิตภัณฑ์เพื่อสุขภาพ, อาหารแปรรูป และการจัดการศิลปิน

ณวัฒน์ได้มีข้อพิพาทกับหงษ์ทอง บริษัทจำหน่ายสลากออนไลน์ โดย ฐิตาภา ธนทรัพย์ปรีชา (CEO วี) เข้าแจ้งความเอาผิดข้อหาหมิ่นประมาทด้วยการโฆษณา ที่ สน.พระโขนง กับผู้โพสต์ และเตรียมฟ้องเรียกค่าเสียหายกับผู้ที่แสดงความคิดเห็นอีกอย่างน้อย 10 คอมเมนท์ ที่เข้าข่าย ทำให้เกิดความเสียหายและเสื่อมเสียชื่อเสียง
จากกรณี ณวัตน์ อิสรไกรศีล โพสต์ข้อความชี้นำ เมื่อวันที่ 16 ตุลาคม 2565 เกี่ยวกับการเปิดข้อมูลลูกค้า ซึ่งทางหงษ์ทองฯ รู้สึกไม่สบายใจกับเรื่องดังกล่าว เพราะมีขั้นตอนการจัดการทรัพย์สินมูลค่าสูง ซึ่งทางหงส์ทองฯ ได้ชี้แจงให้ทราบแต่ต้น และถือเป็นสิทธิส่วนบุคคลที่ต้องปกป้องข้อมูลของลูกค้าจนกว่าจะมีการส่งมอบ

ประกาศยุติบทบาททางโทรทัศน์
--------------------------

วันที่ 28 กรกฎาคม พ.ศ. 2564 เวลา 14.02 น. ณวัฒน์ อิสรไกรศีล แถลงการณ์ผ่านการถ่ายทอดสดออนไลน์ ทางเพจเฟซบุ๊ก ณวัฒน์ อิสรไกรศีล – Mr.Nawat Itsaragrisil โดยกล่าวว่า 

"...ขออนุญาต ลาออกอย่างเป็นทางการอีกครั้ง สำหรับรายการทูเดย์ โชว์ ซึ่งผมได้คุยเรียบร้อย ทางรายการจะไม่มีผมอีกแล้ว ไม่เกี่ยวข้องกันแล้ว ส่วนรายการเพชรรามา ทางช่องอมรินทร์ทีวี ก็จะไม่มีผม แต่จะมีรายการนี้อยู่ถึงสิ้นเดือนกันยายนตามสัญญาที่เซ็นไว้ และเปลี่ยนเป็นพิธีกรคนอื่นแทน ถือเป็นการล้างหน้าผมออกจากทีวี 100% นับจากวินาทีนี้ ไม่ใช่แค่รายการครัวคุณต๋อย และขอฝากความปรารถนาดีถึง โก๊ะตี๋ น้องรักของผม สบายใจได้ เพราะไม่ได้ติดสายพันธุ์เดียวกับคุณ โก๊ะตี๋เป็นน้องที่ผมรักมาก โคตรรักเลย ขอบคุณเอ๊าะมาก น้องรักอีกคน คนนี้ก็จะวิตกจริตไปเรื่อย โคตรรักเหมือนกัน เรารักกันจริงๆ..."

ตำแหน่งปัจจุบัน
---------------

* ประธานเจ้าหน้าที่บริหารบริษัท มิสแกรนด์ อินเตอร์เนชั่นแนล จำกัด (มหาชน)
* ประธานและผู้อำนวยการกองประกวดมิสแกรนด์อินเตอร์เนชันแนล และ มิสแกรนด์ไทยแลนด์
* เจ้าของผลิตภัณฑ์แบรนด์นางงาม, มิสแกรนด์ และเอ็มจีไอ

ผลงานที่ผ่านมา
--------------

### พิธีกรรายการโทรทัศน์

* รายการมิราเคิล ออฟ ไลฟ์ ออกอากาศทางสถานีโทรทัศน์ โมเดิร์นไนน์ทีวี
* รายการเอ็กซิบิชั่น โชว์ เคยออกอากาศทางสถานีโทรทัศน์ ไอทีวี
* รายการก่อนถึงจันทร์ เคยออกอากาศทางสถานีโทรทัศน์ ไอทีวี
* รายการดาวค้างฟ้า เคยออกอากาศทางสถานีโทรทัศน์ ไอทีวี
* รายการคุยแหงโค้ง เคยออกอากาศทางสถานีโทรทัศน์กองทัพบกช่อง 5 / สถานีโทรทัศน์ ทีไอทีวี
* รายการปากครองตลาด เคยออกอากาศทางสถานีโทรทัศน์กองทัพบกช่อง 5
* รายการสนามเป้าชวนคุย เคยออกอากาศทางสถานีโทรทัศน์กองทัพบกช่อง 5
* รายการเมืองแปลกในต่างแดน เคยออกอากาศทางสถานีโทรทัศน์ไทยทีวีสีช่อง 3
* รายการก๊วนข่าวเช้าวันหยุด เคยออกอากาศทางสถานีโทรทัศน์ไทยทีวีสีช่อง 3
* รายการอาชีพนี้คุณทำได้ เคยออกอากาศทางสถานีโทรทัศน์ โมเดิร์นไนน์ ทีวี
* รายการเปิดเมืองแปลก เคยออกอากาศทางสถานีโทรทัศน์กองทัพบกช่อง 5 / สถานีโทรทัศน์ โมเดิร์นไนน์ ทีวี (โดยใช้ชื่อรายการ เมืองแปลกบนโลกใบนี้ และ เปิดเมืองแปลก)
* รายการคลับเซเว่น เคยออกอากาศทางสถานีโทรทัศน์สีกองทัพบกช่อง 7
* รายการอะเมซิ่งเมืองไทย เคยออกอากาศทางสถานีโทรทัศน์ไทยทีวีสีช่อง 3
* รายการแจกแหลก เคยออกอากาศทางสถานีโทรทัศน์กองทัพบกช่อง 5
* รายการครูพัก ลักจำ เคยออกอากาศทางสถานีโทรทัศน์ โมเดิร์นไนน์ ทีวี
* รายการประกวดมิสไทยแลนด์เวิลด์ ทางสถานีโทรทัศน์ ไทยทีวีสีช่อง 3 (พ.ศ. 2550 - 2555)
* รายการโวยาเจอร์ เกมการเดินทางในต่างแดน ออกอากาศทางสถานีโทรทัศน์ โมเดิร์นไนน์ทีวี
* รายการทไวไลท์โชว์ ออกอากาศทางสถานีโทรทัศน์ไทยทีวีสีช่อง 3
* รายการทูไนท์โชว์ ออกอากาศทางสถานีโทรทัศน์ไทยทีวีสีช่อง 3
* รายการเพชรรามา ออกอากาศทางช่อง 3 เอชดี ทุกวันศุกร์ เวลา 23.05 น.
* รายการครัวคุณต๋อย ออกอากาศทาง ช่อง 3 เอชดี (พ.ศ. 2556 - 2564)
* รายการทูเดย์โชว์ ออกอากาศทางช่อง 3 เอชดี ( พ.ศ. 2552 - 2564 )

### คอลัมนิสต์

* คนดังนั่งเขียน ไทยรัฐออนไลน์

### ผู้จัดงานคอนเสิร์ต

* คอนเสิร์ตเพลินจิต ย้อนวัน ย้อนวัย กับเพลงรักในใจของเรา วันแสดง 16 มีนาคม พ.ศ. 2556

ศิลปิน ก้อง สหรัถ สังคปรีชา, ณัฐ ศักดาธร, เบน ชลาทิศ, เจนนิเฟอร์ คิ้ม แขกรับเชิญ อ๊อด คีรีบูน, โต๋ ศักดิ์สิทธิ์ และ แอ๊ด คาราบาว

* คอนเสิร์ตเพลินจิต 2 คาราบาว ออร์เคสตร้า วันแสดง 14 กันยายน พ.ศ. 2556

ศิลปิน วงคาราบาว ร่วมด้วย วงดนตรีออร์เคสตร้า แขกรับเชิญ เบิร์ด กับ ฮาร์ท และ ตั๊ก ศิริพร อยู่ยอด

รางวัลและเกียรติยศ
------------------

* Young Generation of The Year สาขาธุรกิจท่องเที่ยวและการบิน ประจำปี พ.ศ. 2548 จากนิตยสาร Boss
* รางวัลโทรทัศน์ทองคำ ครั้งที่ 25 ประจำปี พ.ศ. 2554 สาขา "พิธีกรเดี่ยวดีเด่น" จากรายการ อะเมซิ่งเมืองไทย ผลิตโดย บริษัท ฮอลิเดย์ เทเลวิชั่น จำกัด ออกอากาศทางสถานีโทรทัศน์ไทยทีวีสีช่อง 3
* รางวัลตาชั่งทอง ประจำปี พ.ศ. 2555 สาขา บุคคลสงเคราะห์ดีเด่นแห่งปี
* รางวัลระฆังทอง บุคคลแห่งปี ประจำปี พ.ศ. 2555 สาขาสื่อสารมวลชน ประเภทบุคคลดีเด่นด้านวิทยุโทรทัศน์
* รางวัลพระกินรี ประจำปี พ.ศ. 2556 สาขา พิธีกร ดารา นักแสดง
* รางวัลลูกที่มีความกตัญญูกตเวทีอย่างสูงต่อแม่ ประจำปี พ.ศ. 2556 ประเภทสื่อมวลชน

อ้างอิง
-------

1. ↑  "ณวัฒน์ อิสรไกรศีล (ธวัฒน์ชัย อิสรไกรศีล)", *Nangdee*, สืบค้นเมื่อ 25 April 2022
2. ↑   เปิดประวัติ"ณวัฒน์ อิสรไกรศีล" ซีอีโอ MGI และถือหุ้นอันดับ 1 อู้ฟู่! 5,872 ลบ.
3. ↑  อีจัน บันเทิง (24 January 2022). "ณวัฒน์ โชว์ พาสปอร์ตเล่มใหม่ ปลื้มได้รับ สัญชาติโดมินิกา". *อีจัน*. สืบค้นเมื่อ 25 April 2022.
4. ↑
5. ↑  แนวหน้า 'ณวัฒน์'ประกาศเป็นทางการ ลาจอ100% ยุติพิธีกรทุกรายการ สืบค้นเมื่อ 28 กรกฎาคม พ.ศ. 2564

* "ณวัฒน์ อิสรไกรศีล" ชีวิตคือการเดินทาง[*ลิงก์เสีย*] สกุลไทย
* ชีวิตเดินทาง...ณวัฒน์ อิสรไกรศีล เก็บถาวร 2017-09-13 ที่ เวย์แบ็กแมชชีน เอเอสทีวีผู้จัดการออนไลน์
* คุยแหกโค้งกับ ณวัฒน์ อิสรไกรศีล
* "ณวัฒน์ อิสรไกรศีล "กว่าจะมาเป็นผู้จัดการประกวด Miss Thailand World 2007 oknation.net
* บทสัมภาษณ์...งานแถลงข่าว Miss Thailand World 2007 เก็บถาวร 2007-12-11 ที่ เวย์แบ็กแมชชีน thaimiss.com
* ณวัฒน์คลับ เก็บถาวร 2010-11-21 ที่ เวย์แบ็กแมชชีน

แหล่งข้อมูลอื่น
---------------


วิกิมีเดียคอมมอนส์มีสื่อที่เกี่ยวข้องกับ **ณวัฒน์ อิสรไกรศีล**

* ณวัฒน์ อิสรไกรศีล ที่อินสตาแกรม
* ณวัฒน์ อิสรไกรศีล ที่เฟซบุ๊ก
* ณวัฒน์ อิสรไกรศีล ที่ติ๊กต็อก

| * ด
* ค
* ก
องค์กรมิสแกรนด์อินเตอร์เนชันแนล |
| --- |
| 
* มิสแกรนด์อินเตอร์เนชันแนล
* มิสแกรนด์ไทยแลนด์

 |
| ประธาน | 
* ณวัฒน์ อิสรไกรศีล (ประธานกองประกวด)

 |
| รองประธาน | 
* เทเรซ่า ชัยวิสุทธิ์ (รองประธานกองประกวด)
* รัชพล จันทรทิม (รองประธานเจ้าหน้าที่บริหาร)
* โสภาพรรณ วิรุฬหมาศ (ประธานเจ้าหน้าที่ปฏิบัติการ)

 |
| ผู้จัดการมิสแกรนด์ไทยแลนด์ | 

|  |  |
| --- | --- |
| ปัจจุบัน | 
* อิงฟ้า วราหะ (ผู้จัดการกองประกวด)
* วรัญชนา ระดมเล็ก (รองผู้จัดการกองประกวด)

 |
| อดีต | 
* สุภาพร มะลิซ้อน (2019–2021)
* อารยะ ศุภฤกษ์ (2022–2023)

 |

 |
| บทความที่เกี่ยวข้อง | 
* มิสแกรนด์อินเตอร์เนชันแนล (บริษัท)

 |